Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 281/13/8803	Košice II, 7.5.2014
EEČ : 2-64-292-2014

U Z N E S E N I E

Trestná vec:	obvinená XXXXX a spol. 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V trestnej veci vedenej proti obvineným XXXXX a XXXXX za prečin nebezpečného vyhrážania podľa § 20, § 360 ods. 1 Trestného zákona, pre skutky, ktorých sa dopustili na tom skutkovom základe, že 
1./ v presne nezistenej dobe v mesiaci október 2012 a v mesiaci apríl 2013 v Košiciach na ul. Meteorovej č. 3 sa spoločne vyhrážali za prítomnosti obyvateľov obytného bloku XXXXX, XXXXX, XXXXX a XXXXXj, že pustia v obytnom bloku plyn a že to tam všetko vybuchne, čím u menovaných vzbudili dôvodnú obavu, že svoje vyhrážky uskutočnia,

2./ v presne nezistenej dobe v mesiacoch október 2012, november 2012 a apríl 2013 v Košiciach na ul. Meteorovej č. 3 sa spoločne viackrát vyhrážali za prítomnosti obyvateľov obytného bloku XXXXX a XXXXX tým spôsobom, že obv. XXXXX dá vývrtku do plynu a nechá to tam vybuchnúť, pričom ju jej matka obv. XXXXX podporovala so slovami „máš úplnú pravdu“, pričom svojvoľne manipulovali s ventilom prívodu plynu umiestneného v bráne vchodu pri schránkach, čím u menovaných vzbudili dôvodnú obavu, že svoje vyhrážky uskutočnia

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka OR PZ Obvodného oddelenia XXXXX - Jazero, sp. zn. ORP-1548/JA-KE-2013 zo dňa 31.5.2013 a uznesením toho istého orgánu sp. zn. ORP-1579/JA-KE-2013 zo dňa 4.6.2013 bolo podľa § 206 ods. 1  Trestného poriadku vznesené obvinenie XXXXX a XXXXX za prečin nebezpečného vyhrážania podľa § 20, § 360 ods. 1 Trestného zákona na tom skutkovom základe ako je to uvedené vo výrokovej časti tohto uznesenia. 

Obvinené XXXXX a XXXXX k spáchaniu skutkov nevypovedali, nakoľko nebolo možné zabezpečiť ich účasť k vyšetrovacím úkonom. 

Zo spáchania skutkov sú obvinené usvedčované výpoveďami svedkov XXXXX, XXXXX a XXXXX, ktorí podrobne a zhodne popísali ako došlo zo strany obvinených k vyhrážkam spôsobom, ako je to uvedené vo výrokovej časti tohto uznesenia.

Vzhľadom na skutočnosť, že svedkovia vo svojich výpovediach uviedli, že obidve obvinené boli v minulosti liečené na psychiatrii bol na základe návrhu povereného príslušníka Okresným súdom XXXXX II sp. zn. 0Tp 1047/13 zo dňa 24.7.2013 vydaný príkaz na vyšetrenie duševného stavu oboch obvinených, na základe ktorého boli do konania pribratí dvaja znalci z odboru psychiatrie za účelom vyšetrenia duševného stavu obvinených. Zo záverov znaleckého posudku z odboru psychiatrie je zrejmé, že obv. XXXXX v čase spáchania skutkov trpela ako aj aktuálne trpí na závažnú duševnú poruchu psychotického charakteru a to Trvalú poruchu s bludmi, ktorá má zásadný vplyv na myslenie, konanie ako aj schopnosť správne vnímať okolitú skutočnosť. U obv. XXXXX znalci zistili vážnu duševnú poruchu psychotického charakteru a to Paranoidnú schyzofréniu, ktorá má zásadný vplyv na myslenie, konanie ako aj schopnosť správne vnímať okolitú skutočnosť. 

Na základe vyššie uvedených zistení sa znalci vyjadrili, že obvinené XXXXX a XXXXX v čase spáchania skutkov konali pod vplyvom duševnej choroby a tak neboli schopné rozpoznať protiprávnosť svojho konania a neboli schopné svoje konanie ovládať. Obidve obvinené nie sú schopné chápať zmysel trestného konania. Vzhľadom na uvedené skutočnosti znalci doporučili uložiť obvineným XXXXX a XXXXX ochranné psychiatrické liečenie ústavnou formou, nakoľko ich pobyt na slobode bez adekvátnej psychiatrickej liečby by mohol byť pre spoločnosť nebezpečný. 

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

S poukazom na všetky uvedené skutočnosti, keďže obvinené XXXXX a XXXXX neboli v čase činu pre nepríčetnosť trestne zodpovedné, bolo potrebné rozhodnúť v zmysle výrokovej časti tohto uznesenia a trestné stíhanie podľa § 215 ods. 1 písm. e) Trestného poriadku zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Svat
prokurátor